
B8-0853/2016
Resolucija Evropskega parlamenta
 o odločitvi Japonske o obnovi kitolova v sezoni 2015–2016 
(2016/2600(RSP))
Evropski parlament,
–
ob upoštevanju mednarodnega moratorija na komercialni kitolov, ki ga je razglasila Mednarodna komisija za kitolov,
–
ob upoštevanju svoje resolucije z dne 25. oktobra 2012 o trgovinskih pogajanjih EU z Japonsko
,
–
ob upoštevanju resolucije št. 2014–5 o japonskem kitolovu s posebnimi dovoljenji (znan kot kitolov v znanstvene namene), ki jo je sprejela Mednarodna komisija za kitolov na svojem 65. letnem srečanju v Sloveniji v letu 2014,
–
ob upoštevanju sodbe Meddržavnega sodišča z dne 31. marca 2014 v zadevi kitolov na Antarktiki (Avstralija proti Japonski: intervencija Nove Zelandije),
–
ob upoštevanju japonskega raziskovalnega načrta za novi znanstvenoraziskovalni program o kitih v Antarktičnem oceanu (NEWREP-A),
–
ob upoštevanju vprašanj Svetu in Komisiji o odločitvi Japonske, da obnovi kitolov v sezoni 2015–2016 (O-000058/2016 – B8–0702/2016 in O-000059/2016 – B8–0703/2016),
–
ob upoštevanju člena 128(5) in člena 123(2) Poslovnika,
A.
ker je Mednarodna komisija za kitolov leta 1982 prepovedala komercialni kitolov vseh vrst velikih kitov, prepoved pa je začela veljati leta 1986;
B.
ker je Japonska kljub tej mednarodni prepovedi nadaljevala s kitolovom pod različnimi neupravičenimi pretvezami, tudi znanstvenimi, in med letom 1986, ko je prepoved začela veljati, ter leti 2008/2009 pobila več kot 17 000 kitov
; 
C.
ker lahko dejavnosti kitolova, ki jih še vedno izvajajo nekatere države, povzročijo hudo in dolgotrajno trpljenje posameznih živali ter ogrožajo celotno varstveno stanje populacij kitov;
D.
ker je Meddržavno sodišče v svoji sodbi z dne 31. marca 2014 zavrnilo japonski program kitolova v znanstvene namene in izrazilo mnenje, da posebna dovoljenja, ki jih Japonska izda za poboj, ulov in predelavo hrbtoplutih kitov, kitov grbavcev in antarktičnih ščukastih kitov, ne spadajo v področje uporabe prvega odstavka člena VIII Mednarodne konvencije o ureditvi kitolova, in niso v skladu z obveznostmi Japonske iz več odstavkov programa Mednarodne konvencije o ureditvi kitolova;
E.
ker je po prekinitvi leta 2014 Japonska kljub tej sodbi Meddržavnega sodišča leta 2015 nadaljevala s kitolovnimi dejavnostmi v okviru svojega raziskovalnega načrta za novi znanstvenoraziskovalni program o kitih v Antarktičnem oceanu;
F.
ker namerava v okviru tega programa v 12-letnem obdobju uloviti skupno 3996 ščukastih kitov;
G.
ker je strokovna skupina znanstvenikov Mednarodne komisije za kitolov, ki je obravnavala in pregledala raziskovalni načrt za novi znanstvenoraziskovalni program o kitih v Antarktičnem oceanu, ugotovila, da predlog ni dokazal potrebe po smrtonosnem vzorčenju, da bi dosegli zastavljene cilje;
H.
ker Komisija, Svet in Parlament podpirajo ohranitev svetovnega moratorija na komercialni kitolov ter prepoved mednarodne komercialne trgovine z izdelki iz kitov, si prizadevajo za ukinitev tako imenovanega kitolova v znanstvene namene in podpirajo določitev znatnih območij oceanov in morja za zaščitena območja, v katerih je kitolov prepovedan za nedoločen čas;
I.
ker so EU in njene države članice Japonsko kritizirale, ker je obnovila kitolov in ne upošteva dovolj mnenja Meddržavnega sodišča iz leta 2014; ker so se decembra 2015 pridružile Novi Zelandiji pri demarši, naslovljeni na japonsko vlado; 
J.
ker so se 25. marca 2015 začela uradna pogajanja o sporazumu o prosti trgovini med EU in Japonsko;
K.
ker bi morala trgovinska politika med drugim služiti kot sredstvo za izboljšanje spoštovanja človekovih pravic, dobrobiti živali in varstva okolja, vključno z varstvom morskih sesalcev;
1.
poziva Japonsko, naj preneha vse kitolovne dejavnosti;
2.
poziva Komisijo in Svet, naj Japonsko v okviru trenutnih pogajanj o sporazumu o prosti trgovini z EU spodbujata k zavezi, da bo spoštovala svoje mednarodne obveznosti glede varstva morskih sesalcev;
3.
izjavlja, da je nadaljevanje kitolovnih dejavnosti še dodaten razlog za zavrnitev soglasja k sklenitvi sporazuma o prosti trgovini med EU in Japonsko; 
4.
poziva Svet in Komisijo, naj pri pripravi posodobljenega skupnega stališča EU o kitolovu po 66. zasedanju Mednarodne komisije za kitolov oktobra 2016 sprejme pristop, ki bo vsaj toliko preventiven, kot je sedanje skupno stališče (Sklep Sveta o določitvi stališča, ki ga je treba sprejeti v imenu Evropske unije v zvezi z zadevami, ki so v njeni pristojnosti, na naslednjih treh zasedanjih Mednarodne komisije za kitolov (2011/0221 (NLE));
5.
naroči svojemu predsedniku, naj to resolucijo posreduje Svetu in Komisijo, vladam in parlamentom držav članic ter vladi in parlamentu Japonske.

